क्या आपको इस बात का ज्ञान है कि ज्ञानी होने के बाद भी आप अज्ञानी की तरह कोई गलत काम कर रहे हैं। ज्ञान का खतरा अहंकार है और इसी कारण अच्छे-अच्छे ज्ञानी अज्ञानी से अधिक अनुचित कर जाते हैं। ज्ञान में भक्ति का मिश्रण आवश्यक हो जाता है। भक्ति से जुड़ते ही ज्ञान अपनी सीमाओं का विस्तार कर लेता है। ज्ञानी स्वयं को जानता है, पर भक्ति आते ही वह समस्त को जानने में सक्षम हो जाता है।
ज्ञान मनुष्य को आत्मा तक ले जाता है और भक्ति परमात्मा तक। विभीषण ज्ञानवान थे। क्या गलत हो रहा है जीवन में उससे परिचित भी थे। हनुमानजी ने उनके ज्ञान में भक्ति का स्पर्श करा दिया था। परिणामस्वरूप वे श्रीराम तक पहुंच गए थे। श्रीराम ने एक भक्त क्या होता है, इसकी परिभाषा विभीषण के समक्ष प्रस्तुत की। उन्होंने दुष्ट के संग को नर्क से भी अधिक कष्टकारी बताया। बरु भल बास नरक कर ताता। दुष्ट संग जनि देइ बिधाता।। अब पद देखि कुसल रघुराया। जौं तुम्ह कीन्हि जानि जन दाया।
यानी, हे तात! नरक में रहना अच्छा है, परंतु विधाता दुष्ट का संग कभी न दे। विभीषणजी ने कहा- हे! रघुनाथजी अब आपके चरणों का दर्शन कर कुशल से हूं, जो आपने अपना सेवक जानकर मुझ पर दया की है। कुसंग चलित नर्क है। जवाब में विभीषण कहते हैं- जीव को तब तक स्वप्न में भी शांति नहीं है, जब तक कि वह शोक का घर विषय-वासना को छोड़कर श्रीरामजी को नहीं भजता। इस नर्क से बचने का उपाय भी वे बताते हैं कि राम नाम जपा जाए। राम जप नर्क से मुक्ति का द्वार है।
hin_Deva hin_Deva hin_Deva